Xitoy Yevropa iqtisodiyotini qutqarishga bel bog'lagan
Xitoy yevro zonasidagi mamlakatlarga amaliy yordam berib, iqtisodiy va moliyaviy tiklanish yo'lida o'z hissasi qo'shishga va'da bermoqda
Xitoy Yevropa davlatlariga moliyaviy inqirozda yordam berishga, yevro qadrini ko'tarishda o'z hissasini qo'shishga va'da bermoqda. Xitoy Yevropa davlatlariga moliyaviy inqirozda yordam berishga, yevro qadrini ko'tarishda o'z hissasini qo'shishga va'da bermoqda. Buning isboti tariqasida Xitoy Portugaliya davlat obligatsiyalarini sotib olishini ma'lum qilmoqda. Xitoy Tashqi ishlar vazirligi vakilining bildirishicha, uning mamlakati global moliyaviy tanazzul asoratlarini yengishda muhim qadam qo'ymoqda. "Xitoy yevro zonasidagi mamlakatlarga amaliy yordam berib, iqtisodiy va moliyaviy tiklanish yo'lida o'z hissasini qo'shmoqda", - deydi rasmiy. Portugaliya matbuotiga ko'ra, yangi yilda Xitoy bu davlatning 5 milliard dollarlik qarzini obligatsiyalar ko'rinishida sotib olishni rejalagan. Xitoy Markaziy Banki bu xabarni tasdiqlamagan bo'lsa-da, yangilik moliya bozorida ijobiy qabul qilinib, natijada yevro kursi dollarga nisbatan bir oz yaxshilandi. Xitoy rasmiylari valyuta zaxiralarini Yevropada sarmoya qilishda davom etishini aytmoqda. "Yevropa Ittifoqi Xitoy uchun eng katta bozorlardan biri", - deydi Tashqi ishlar vazirligi vakili. Oktabr oyida mamlakat Bosh vaziri Ven Jiabao Afinaga tashrif buyurib, Gretsiya obligatsiyalarini sotib olishni taklif qilgan edi. Bir oy o'tib esa prezident Xyu Sintao Portugaliyaga safar qilib, bu mamlakat iqtisodiyotini tiklashga qaratilgan choralarni muhokama etgan. Xitoy valyuta zaxiralari bo'yicha jahonda birinchi o'rinda turadi. Ularning katta qismi yevroda saqlanadi. Shuningdek, Xitoy AQSh tashqi qarzining asosiy ulushini ham sotib olgan.